પપ્પાના ગીતો જેમ જેમ અમે છાપતા રહ્યાં તેમ તેમ એમને વધુને વધુ જાણતા અને માણતા થયાં. “ઘરકી મુર્ગી દાલ બરાબર” કહેવાય છે, એમ મને પહેલાં જ્યારે પપ્પાનાં વખાણ લોકો કરે ત્યારે એવું લાગતું કે આટલાં બધાં લોકો એમનાં વખાણ કેમ કર્યા કરે છે? મને તો એવું કશું લાગતું નથી! આવું લાગવાનું કારણ એવું હોઈ શકે કે એમણે જે વિચારો અને સંસ્કારો લોકો સમક્ષ પ્રગટ કર્યા, તે અમારામાં બાળપણથી જ એમનાં થકી જાણે અજાણે ઊતર્યા, એથી અમને કશું નવું ના લાગતું હોય. કારણ ગમે તે હોય પણ એમનું સમાજ અને પરિવાર માટેનું યોગદાન અમૂલ્ય છે અને એનાં ફળ અમે આરામથી વગર કોઈ કર્મ કરે ખાઈએ છીએ.